**Klaipėdos miesto nekilnojamojo kultūros paveldo vertinimo tarybos 2014-02-14 posėdžio nutarimai**

2014 m. vasario 14 d. Klaipėdos miesto nekilnojamojo kultūros paveldo vertinimo tarybos posėdyje nutarta (protokolo Nr. ADM 117):

1. Koreguoti (išskaidyti) Klaipėdos malūno ir kitų pastatų komplekso (33710) dalis, formuojant du struktūrinius vienetus - „Joniškės dvaro sodybos ūkinis pastatas“ (Mokyklos g. 18A) ir „Malūno pastatų kompleksas“ (Gluosnių skg. 2, Joniškės g. 3A); Joniškės dvaro sodybos ūkinį pastatą registruoti kaip atskirą objektą, paliekant anksčiau priskirtą unikalų kodą 33712. Patikslinti registre registruoto vertybės Joniškės dvaro sodybos ūkinio pastato (33712) duomenis, papildant vertingąsias savybes objekto teritorijos vertingosiomis savybėmis; Malūno pastatų kompleksui priskirti ankstesnio komplekso (Klaipėdos malūno ir kitų pastatų komplekso) unikalų numerį 33710, patikslinti objekto vertingąsias savybes. Malūno pastatų komplekso pirmam pastatui (ankstesnis pavadinimas Sendvario, Pilies vandens malūno pastatas) palikti jam jau suteiktą unikalų kodą 33711, patikslinant kompleksinio objekto vertingąsias savybes. Naujai išaiškintam malūno pastatų komplekso antram pastatui siūloma suteikti teisinę apsaugą, įrašyti į registrą kaip kompleksinį objektą - malūno pastatų komplekso antrą pastatą, nustatant vietinį reikšmingumo lygmenį.
2. Patikslinti Registre registruotos vertybės – Turgaus g. 19 (31062) duomenis,keičiant pastato stogo dangos tipą (lygios skardos tipas).
3. Žvalgomųjų archeologinių tyrinėjimų Atgimimo aikštėje galimybės. Kreiptis į ekspertų tarybos narius archeologus su prašymu numatyti preliminarią darbų programą.

**Klaipėdos miesto nekilnojamojo kultūros paveldo vertinimo tarybos 2014-04-25 posėdžio nutarimai**

2014 m. balandžio 25 d. Klaipėdos miesto nekilnojamojo kultūros paveldo vertinimo tarybos posėdyje nutarta (protokolo Nr. ADM-277):

1. Nesuteikti pastatui J.Janonio g. 3, Klaipėda teisinės apsaugos, tačiau remtis pateiktomis rekomendacijomis išsaugant vertingus pastato elementus:išsaugoti J.Janonio gatvės fasado stilistiką ir medžiagiškumą, tašytų akmenų blokų cokolio apdaila J.Janonio gatvės ir galiniuose fasaduose, granitinius laiptus. Saugotinos ir restauruotinos J.Janonio gatvės fasado puošnios medinės įėjimo durys su švieslangiu ir metalinėmis grotelėmis. Keičiant J.Janonio gatvės fasado langus, tikslinga keisti į medinius, sudalinimą ir varstymo būdą projektuojant pagal analogus.
2. Pastatui Pievų Tako g. 4, Klaipėdoje suteikti teisinę apsaugą, įregistruoti nekilnojamųjų kultūros vertybių registre, nustatyti vietinį reikšmingumo lygmenį.
3. Rimkų geležinkelio stoties pastatų kompleksui, Rimkų g. 2,4,6, Klaipėdoje suteikti teisinę apsaugą, įregistruoti nekilnojamųjų kultūros vertybių registre, nustatyti vietinį reikšmingumo lygmenį.
4. Nesuteikti pastatui N.Uosto g. 23, Klaipėdoje teisinės apsaugos.

**Klaipėdos miesto nekilnojamojo kultūros paveldo vertinimo tarybos 2014-06-27 posėdžio nutarimai**

2014 m. birželio 27 d. Klaipėdos miesto nekilnojamojo kultūros paveldo vertinimo tarybos posėdyje nutarta (protokolo Nr. ADM-373):

1. Visos baterijos yra savotiškai įdomios, tai yra karinis paveldas, kurio išsaugojimui ir pritaikymui teikiamos rekomendacijos.

Dvi geriausiai išlikusios ir struktūriškai skirtingos baterijos yra įtrauktos į Nekilnojamųjų kultūros vertybių registrą:

1. Kukuliškių (Karklės) baterija yra regioninio lygmens valstybės saugomas nekilnojamasis kultūros paveldo objektas objekto kodas 30621.
2. Alksnynės gynybinis kompleksas yra regioninio lygmens valstybės saugomas kompleksinis objektas, unikalus objekto kodas 30540.

Pakrantės bateriją Memel-Süd siūloma įrašyti į nekilnojamųjų kultūros vertybių registrą. Nekilnojamųjų kultūros vertybių registre įrašytą kompleksinį objektą „Laukas ir įtvirtinimų liekanos“ (unikalus Nr. 10515), kuris yraklaidingai nustatytos priešlėktuvinės baterijos Dange (Tauralaukio baterijos) vieta, siūloma išbraukti iš NKV registro, Tauralaukio bateriją vertinant kaip sunaikiną, praradusią didžiąją dalį vertingųjų savybių; Priešlėktuvinių baterijų Nordmole *(Melnragės baterija)*, Seestrand *(Smiltynės baterija),* Löllen *(Lelių baterija)* išlikusių vertingųjų savybių visuma nesudaro pagrindo įtraukti objektus į nekilnojamųjų kultūros vertybių registrą. Šiems objektams teikiamos rekomendacijos apsaugai ir pritaikymui- siūloma prie jų įrengti aikšteles, kuriose stovėtų informaciniai stendai su schemomis irpriešlėktuvinių baterijų informaciniais aprašais; Priešlėktuvinę bateriją Götzhofen *(Gedminų baterija)* netikslinga siūlyti įtraukti į nekilnojamųjų kultūros vertybių registrą, kadangi lyginant su Kukuliškių ar Alksnynės baterijomis objekto apimtis yra žymiai mažesnė. Tačiau jei iškiltų objekto sunaikinimo grėsmė, objektą skubos tvarka siūloma įtraukti į nekilnojamųjų kultūros vertybių registrą.

1. Pakrantės baterijos Memel-Sud (Kopgalio baterijos) vietai suteikti teisinę apsaugą, įregistruoti nekilnojamųjų kultūros vertybių registre. Nustatyti vertingųjų savybių pobūdį- inžinerinį, istorinį ir kraštovaizdžio, suteikiant vietinį reikšmingumo lygmenį.
2. Pastatui Danės g. 19, Klaipėdoje siūloma nesuteikti teisinės apsaugos, tačiau būtina parengti pastato vertinimo paveldosauginiu požiūriu medžiagą, kurioje turi būti išryškintos vertingiausios pastato dalys ar elementai ir pateiktos rekomendacijos objekto rekonstrukcijai. Šias rekomendacijas būtina įrašyti į architektūrinius reikalavimus.
3. Nesuteikti pastatui Priestočio g. 16, Klaipėdoje, teisinės apsaugos. Vykdant objekte statybos darbus, rekomenduojama saugoti planinę struktūrą (kapitalines išorines sienas, laiptines), fasadų architektūrinę išraišką, nedidinti pastato aukščio.

**Klaipėdos miesto nekilnojamojo kultūros paveldo vertinimo tarybos 2014-08-22 posėdžio nutarimai**

2014 m. rugpjūčio 22 d. Klaipėdos miesto nekilnojamojo kultūros paveldo vertinimo tarybos posėdyje nutarta (protokolo Nr. ADM-373):

1. Nekeisti 2013-11-12, Nr. ADM 573 protokolo nutarties dėl pastato Bangų g. 11, Klaipėdoje ir nesuteikti pastatui teisinės apsaugos.

**Klaipėdos miesto nekilnojamojo kultūros paveldo vertinimo tarybos 2014-10-17 posėdžio nutarimai**

2014 m. spalio 17 d. Klaipėdos miesto nekilnojamojo kultūros paveldo vertinimo tarybos posėdyje nutarta (protokolo Nr. ADM-583):

1. Urbanistine ir architektūrine prasme pats pastatas yra išskirtinis, formuojantis centrinės miesto aikštės rytinę kraštinę, tačiau vis tik tai istorinei miesto daliai svetimas, neturintis nieko bendro su Klaipėdos krašto istorija pastatas. Todėl pastatą netikslinga siūlyti įregistruoti Kultūros vertybių registre.

Pritarti siūlomoms rekomendacijoms pastato tvarkymui:

1. Pastato rekonstrukcijai būtina skelbti architektūrinį konkursą.
2. Būtina išsaugoti tūrinę-erdvinę kompoziciją, kai vertikali dalis derinama su horizontaliomis, pastato formų paprastumą, proporcijas.
3. Būtina išsaugoti Herkaus Manto gatvės fasado ir Danės gatvės vertikalios dalies fasado stilistiką, architektūrinę išraišką, medžiagiškumą ir spalvinę gamą.
4. Tikslinga išsaugoti antro aukšto interjero svarbiausią modernistinį akcentą- kolonų salę.
5. Pastatui S.Daukanto g. 15 Klaipėdoje suteikti teisinę apsaugą, įregistruoti nekilnojamųjų kultūros vertybių registre, nustatyti vietinį reikšmingumo lygmenį.

**Klaipėdos miesto nekilnojamojo kultūros paveldo vertinimo tarybos 2014-12-22 posėdžio nutarimas**

2014 m. gruodžio 22 d. Klaipėdos miesto nekilnojamojo kultūros paveldo vertinimo tarybos posėdyje nutarta (protokolo Nr. ADM-30):

1. Siūloma S. Stripinienei tęsti savo veiklą Klaipėdos miesto Nekilnojamojo kultūros paveldo vertinimo taryboje.